Αποκαλυπτικός ο Κυριάκος Μητσοτάκης, σε μια κίνηση με έντονο συμβολισμό για την επόμενη μέρα στην Ελλάδα. Τι είπε μετά την κατ’ ιδίαν συνάντηση με την Γκεοργκίεβα ο πρωθυπουργός. “Δεν ήταν πάντοτε εύκολη η σχέση με το Ταμείο…”. “Μήνυμα” στους εταίρους για τα πρωτογενή πλεονάσματα. Ο Αιμίλιος Περδικάρης βρίσκεται σε αποστολή στις ΗΠΑ για το newsit.gr για να σας μεταφέρει όλες τις εξελίξεις.

Την ανακοίνωση για το κλείσιμο του γραφείου του Ταμείου (σ.σ. στο τέλος του χρόνου) έκανε ο Κυριάκος Μητσοτάκης στις δηλώσεις του μετά την κατ’ ιδίαν συνάντηση που είχε με τη διευθύντρια του ΔΝΤ, Κρισταλίνα Γκεοργκίεβα.



Η απόφαση αυτή εμπεριέχει μηνύματα… συμβολισμού για την μετάβαση στη νέα εποχή που έρχεται στην χώρα μας μετά και την οριστική έξοδο από την σχεδόν δεκαετή κρίση.

Ο Κυριάκος Μητσοτάκης έκανε αυτή την τοποθέτηση μετά την κατ’ ιδίαν συζήτησή του με τη Γενική Διευθύντρια του Ταμείου Κρισταλίνα Γκεοργκίεβα και κατά την έναρξη της διευρυμένης συνάντησης στην οποία τον συνόδευαν ο υπουργός Ανάπτυξης Άδωνις Γεωργιάδης, ο κυβερνητικός εκπρόσωπος Στέλιος Πέτσας, ο οικονομικός σύμβουλος του πρωθυπουργού Άλεξ Πατέλης και ο εκπρόσωπος της Ελλάδας στο Δ.Ν.Τ, Μιχάλης Ψαλιδόπουλος.

Αμέσως μετά την συνάντηση με την… διάδοχο της Κριστίν Λαγκάρντ στην θέση της επικεφαλής του Ταμείου, ο πρωθυπουργός θα συναντηθεί με τον Πρόεδρο των ΗΠΑ, Ντόναλντ Τραμπ, στον Λευκό Οίκο.

Σύμφωνα με κυβερνητικές πηγές και σε συνέχεια της κοινής απόφασης του Πρωθυπουργού Κυριάκου Μητσοτάκη και της Managing Director του Δ.Ν.Τ, Κ. Γκεοργκίεβα, ο Υπουργός Οικονομικών κ. Χ. Σταϊκούρας έχει έρθει ήδη σε επικοινωνία με το Δ.Ν.Τ προκειμένου να ξεκινήσουν οι διαδικασίες για το κλείσιμο του Γραφείου του Ταμείου στην Αθήνα. Παράλληλα, ο σχεδιασμός του Υπουργείου Οικονομικών και του ΟΔΔΗΧ προβλέπει την αποπληρωμή, εντός του 2020, ενός ακόμη τμήματος του υπολοίπου του δανείου του Δ.Ν.Τ.

Δείτε τις εικόνες από την εγκάρδια υποδοχή της Κρισταλίνα Γκεοργκίεβα στον πρωθυπουργό

Τι δήλωσε ο Μητσοτάκης

Αμέσως μετά τη συνάντησή του με τη Γενική Διευθύντρια του ΔΝΤ Kristalina Georgieva, στην Ουάσιγκτον, ο Πρωθυπουργός Κυριάκος Μητσοτάκης έκανε την ακόλουθη δήλωση:

“Σας ευχαριστώ πολύ για τα καλά σας λόγια και εύχομαι κάθε καλή τύχη στις προσπάθειές σας. Τους τελευταίους έξι μήνες -μάλιστα σήμερα συμπληρώνονται έξι μήνες από την εκλογή μας στις 7 Ιουλίου 2019- έχουμε μπει σε μια εποχή ανάπτυξης και αποτελεσματικών διαρθρωτικών μεταρρυθμίσεων.

Δεν ήταν πάντοτε εύκολη η σχέση με το Ταμείο αλλά νομίζω συμφωνούμε σε ορισμένα σημαντικά θέματα, όπως η ανάγκη μείωσης των πρωτογενών πλεονασμάτων το 2021, και θα ήθελα να σας ευχαριστήσω και πάλι για τις δημόσιες τοποθετήσεις και την υποστήριξή σας σε αυτή τη διαδικασία.

Πιστεύω έχει έρθει το πλήρωμα του χρόνου να γίνει αυτή η συζήτηση με τους εταίρους μας στην Ευρωζώνη. Είμαστε μία αξιόπιστη κυβέρνηση, υλοποιούμε μεταρρυθμίσεις, βρισκόμαστε σ’ ένα περιβάλλον χαμηλών επιτοκίων, το κόστος δανεισμού μας είναι χαμηλότερο από της Ιταλίας. Δεν υπάρχει κανένας λόγος να περιοριζόμαστε από αυτά τα υψηλά πρωτογενή πλεονάσματα.

Προσβλέπουμε, λοιπόν, σε ένα εντελώς νέο κεφάλαιο στη σχέση μας, μία σχέση θετικής συνεργασίας. Επίσης χαιρετίζω την κοινή απόφασή μας να κλείσουμε το γραφείο του ΔΝΤ στην Αθήνα τους επόμενους μήνες και να συνεχίσουμε να συνεργαζόμαστε, αλλά ως χώρα που έχει εξέλθει από αυτό το αυστηρό πλαίσιο επιτήρησης από το ΔΝΤ”.

Στηρίζει Ελλάδα η Γκεοργκίεβα

Η Γενική Διευθύντρια του Διεθνούς Νομισματικού Ταμείου, Κρισταλίνα Γκεοργκίεβα εξέφρασε τη χαρά της για τη συνάντηση που είχε με τον Έλληνα πρωθυπουργό Κυριάκο Μητσοτάκη, υπογραμμίζοντας τη στήριξή της στις ελληνικές προσπάθειες για τη βελτίωση της ανάπτυξης. «Είναι ευχάριστο ο νέος χρόνος να ξεκινά με μια συνάντηση με έναν από τους βασικούς μας εταίρους, τον πρωθυπουργό της Ελλάδας Κυριάκο Μητσοτάκη», τόνισε η Γκεοργκίεβα με ανάρτηση της στο twitter.

«Συνεχίζουμε να στηρίζουμε την Ελλάδα στην προσπάθειά της να ενισχύσει την ανάπτυξη, να αυξήσει την ανταγωνιστικότητα και να μειώσει περαιτέρω την ανεργία και την φτώχεια», πρόσθεσε.

It is a pleasure to begin the new year by meeting one of our key partners, Prime Minister @kmitsotakis. We continue to support #Greece in its endeavor to improve growth, increase competitiveness, and further reduce unemployment and poverty. pic.twitter.com/mUbPbwAhi1 — Kristalina Georgieva (@KGeorgieva) January 7, 2020

Φωτογραφίες: Intime.